CELEX: 
Language: hr
Date: 2022-03-14 00:00:00
Title: PROVEDBENA UREDBA KOMISIJE (EU) /... o utvrđivanju tehničkih specifikacija, mjera i drugih zahtjeva za uvođenje decentraliziranog IT sustava iz Uredbe (EU) 2020/1784 Europskog parlamenta i Vijeća

PROVEDBENA UREDBA KOMISIJE (EU) …/...
            
            
               оd 14.3.2022.
            
            
               o utvrđivanju tehničkih specifikacija, mjera i drugih zahtjeva za uvođenje decentraliziranog IT sustava iz Uredbe (EU) 2020/1784 Europskog parlamenta i Vijeća
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 2020/1784 Europskog parlamenta i Vijeća od 25. studenoga 2020. o dostavi, u državama članicama, sudskih i izvansudskih pismena u građanskim ili trgovačkim stvarima (dostava pismena)
                  1
               , a posebno njezin članak 25. stavak 1.,
            
            
               budući da:
            
            
               (1)Kako bi se uspostavio decentralizirani IT sustav, potrebno je definirati i donijeti tehničke specifikacije, mjere i druge zahtjeve za uvođenje tog sustava.
            
            
               (2)Postoje alati osmišljeni za digitalnu razmjenu podataka povezanih s predmetima, i to bez zamjene postojećih IT sustava koji su već uspostavljeni u državama članicama i potrebe za skupim preinakama tih sustava. Sustav za komunikaciju u okviru e-pravosuđa s pomoću internetske razmjene podataka (e-CODEX) najvažniji je alat koji je dosad razvijen u tu svrhu.
            
            
               (3)Decentralizirani IT sustav trebao bi se sastojati od pozadinskih sustava država članica i interoperabilnih pristupnih točaka putem kojih su međusobno povezani. Pristupne točke decentraliziranog IT sustava trebale bi se temeljiti na sustavu e-CODEX.
            
            
               (4)Nakon što se razvije decentralizirani IT sustav, upravljački odbor osigurat će njegov rad i održavanje. Komisija bi zasebnim aktom trebala osnovati upravljački odbor.
            
            
               (5)Provedeno je savjetovanje s Europskim nadzornikom za zaštitu podataka u skladu s člankom 42. stavkom 1. Uredbe (EU) 2018/1725 Europskog parlamenta i Vijeća
                  2
                te je on dao mišljenje 24. siječnja 2022.
            
            
               (6)Mjere predviđene u ovoj Uredbi u skladu su s mišljenjem Odbora za dostavu, u državama članicama, sudskih i izvansudskih pismena u građanskim ili trgovačkim stvarima, 
            
            
            
               DONIJELA JE OVU UREDBU:
            
            
               Članak 1.
            
            
               Tehničke specifikacije decentraliziranog IT sustava
            
            
               Tehničke specifikacije, mjere i drugi zahtjevi za uvođenje decentraliziranog IT sustava iz članka 25. Uredbe (EU) 2020/1784 utvrđeni su u Prilogu.
            
            
               Članak 2.
            
         
         
            
               Stupanje na snagu
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
            
            
               Sastavljeno u Bruxellesu 14.3.2022.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        SL L 405, 2.12.2020., str. 40. 
               
               
                  
                     (2)
                  
                        Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).
               
            
      
    ---documentbreak--- 
      
         
         
            
               PRILOG
            
            
               TEHNIČKE SPECIFIKACIJE, MJERE I DRUGI ZAHTJEVI DECENTRALIZIRANOG IT SUSTAVA IZ ČLANKA 1.
            
            
            
               1.Uvod
            
            
               Sustav razmjene podataka u okviru dostave pismena decentralizirani je IT sustav koji se temelji na sustavu e-CODEX i omogućuje razmjenu dokumenata i podataka povezanih s dostavom pismena među raznim državama članicama u skladu s Uredbom (EU) 2020/1784. Decentraliziranost IT sustava omogućivala bi isključivo razmjenu podataka jedne države članice s drugom, bez uključivanja ijedne institucije Unije u tu razmjenu. 
            
            
            
               2.Definicije
            
            
               2.1.„HyperText Transport Protocol Secure” ili „HTTPS” znači šifrirani komunikacijski kanali i kanali sigurne veze;
            
            
               2.2.„portal” znači referentno provedbeno rješenje ili nacionalno pozadinsko rješenje povezano s decentraliziranim IT sustavom;
            
            
               2.3.„neporecivost podrijetla” znači mjere kojima se dokazuje cjelovitost i podrijetlo podataka metodama poput digitalne certifikacije, infrastrukture javnih ključeva i digitalnih potpisa;
            
            
               2.4.„nepobitnost primitka podataka” znači mjere kojima predviđeni primatelj podataka pošiljatelju dokazuje primitak podataka metodama poput digitalne certifikacije, infrastrukture javnih ključeva i digitalnih potpisa;
            
            
               2.5.„SOAP” znači, prema standardima konzorcija World Wide Web, specifikacija protokola za prijenos poruka radi razmjene strukturiranih informacija prilikom provedbe web-usluga u računalnim mrežama;
            
            
               2.6.„web-usluga” znači programski sustav osmišljen tako da podržava interoperabilne interakcije među strojnom opremom unutar mreže; njegovo je sučelje prikazano u strojno obradivom obliku;
            
            
               2.7.„razmjena podataka” znači razmjena poruka i dokumenata putem decentraliziranog IT sustava.
            
            
            
               3.Načini komunikacije elektroničkim sredstvima 
            
            
               Sustav razmjene podataka u okviru dostave pismena koristi se načinima elektroničke komunikacije utemeljenima na uslugama, poput web-usluga ili drugih, ponovno iskoristivih infrastruktura digitalnih usluga, za potrebe razmjene poruka i dokumenata.
            
            
               Konkretno, koristit će se infrastrukturom sustava e-CODEX, koja se sastoji od dvije glavne komponente, poveznika i pristupnika. 
            
            
               Poveznik je odgovoran za komunikaciju s referentnim provedbenim rješenjem ili nacionalnim provedbama. Može obrađivati razmjenu poruka s pristupnikom u oba smjera, pratiti i prepoznati poruke s pomoću standarda kao što su dokazi ETSI-REM, potvrditi valjanost potpisa poslovnih dokumenata, izraditi token s rezultatima provjere u formatu PDF i XML te izraditi spremnik primjenom standarda kao što je ASIC-S u kojem se poslovni sadržaj poruke sprema i potpisuje. 
            
         
         
            
               Pristupnik je odgovoran za razmjenu poruka i neovisan o sadržaju poruke. Može slati poruke u pristupnik i primati ih iz pristupnika, potvrditi valjanost informacija iz zaglavlja, identificirati pravilan način obrade, potpisivati i šifrirati poruke te prenositi poruke u druge pristupnike.
            
            
            
               4.Komunikacijski protokoli
            
            
               Sustav razmjene podataka u okviru dostave pismena upotrebljava sigurne internetske protokole, kao što su HTTPS za komunikaciju između portala i komponenti decentraliziranog IT sustava te standardne komunikacijske protokole, kao što je SOAP, za prijenos strukturiranih podataka i metapodataka.
            
            
               Konkretno, e-CODEX jamči snažnu informacijsku sigurnost primjenom najsuvremenijeg sustava autentifikacije i višeslojnog kriptografskog protokola.
            
            
            
               5.Sigurnosni standardi
            
            
               Za komunikaciju i distribuciju podataka putem sustava razmjene podataka u okviru dostave pismena tehničke mjere za osiguravanje minimalnih sigurnosnih standarda informacijske tehnologije uključuju:
            
            
               (a)mjere za osiguravanje povjerljivosti informacija, među ostalim i putem sigurnih kanala (HTTPS);
            
            
               (b)mjere za osiguravanje cjelovitosti podataka tijekom razmjene;
            
            
               (c)mjere za osiguravanje neporecivosti podrijetla pošiljatelja informacija unutar sustava razmjene podataka u okviru dostave pismena i neporecivosti primitka informacija;
            
            
               (d)mjere za osiguravanje bilježenja sigurnosnih događaja u skladu s priznatim međunarodnim preporukama za sigurnosne standarde informacijske tehnologije;
            
            
               (e)mjere za osiguravanje provjere autentičnosti i autorizacije svih registriranih korisnika te mjere za provjeru identiteta sustava povezanih sa sustavom razmjene podataka u okviru dostave pismena;
            
            
               (f)sustav razmjene podataka u okviru dostave pismena razvit će se u skladu s načelom tehničke i integrirane zaštite podataka.
            
            
            
               6.Dostupnost usluga
            
            
               6.1.Razdoblje pružanja usluga je 24 sata dnevno sedam dana u tjednu uz stopu tehničke dostupnosti sustava od najmanje 98 %, ne računajući planirano održavanje.
            
            
               6.2.Države članice obavješćuju Komisiju o aktivnostima održavanja kako slijedi:
            
            
               (a)pet radnih dana unaprijed za radnje održavanja koje mogu uzrokovati nedostupnost od najviše četiri sata;
            
            
               (b)10 radnih dana unaprijed za radnje održavanja koje mogu uzrokovati nedostupnost od najviše 12 sati;
            
         
         
            
               (c)30 radnih dana unaprijed za radnje održavanja koje mogu uzrokovati nedostupnost od najviše šest dana godišnje.
            
            
               6.3.U mjeri u kojoj je to moguće, radnje održavanja zakazuju se izvan radnog vremena (20:00 – 7:00 po srednjoeuropskom vremenu).
            
            
               6.4.Ako države članice imaju fiksna tjedna razdoblja pružanja usluge održavanja, obavješćuju Komisiju o danu i vremenu tih planiranih fiksnih tjednih razdoblja. Ne dovodeći u pitanje obveze iz točke 6.2., ako sustavi država članica budu nedostupni tijekom tog fiksnog razdoblja, države članice mogu odlučiti ne obavijestiti Komisiju o svakom pojedinom slučaju.
            
            
               6.5.U slučaju neočekivanog tehničkog kvara sustava država članica, one bez odgode obavješćuju Komisiju o nedostupnosti svojih sustava i, ako je poznato, o predviđenom vremenu potrebnom za nastavak pružanja usluge.
            
            
               6.6.U slučaju neočekivanog kvara baze podataka nadležnih tijela, Komisija bez odgode obavješćuje države članice o nedostupnosti i, ako je poznato, o predviđenom vremenu potrebnom za nastavak pružanja usluge.